
Ahol az lehetséges, a neveket és helyeket a norvég nyelv ihlette. Nem mindegyik szerepel ebben a szójegyzékben, de igyekeztem azokat listázni, amelyek kiejtése nem egyértelmű.





A világ



Yggdrasil (igg-dra-zil) – Az élet fájának és az Öt Udvar világának általánosan használt neve.

Vald-botok (vald) – Varázsbotok, amelyek révén a tündérek használni tudják a varázserejüket.

Rúnával jelöltek – Az Öt Udvar egyikéhez köthető rúnatetoválásokkal született emberek, akik képesek Vald-botokat készíteni a tündérek számára.

Aranyosztó – Az Aranyudvar rúnával jelöltje

Lángkovács – A Tűzudvar rúnával jelöltje

Árnyfonó – Az Árnyékudvar rúnával jelöltje

Vízforgató – A Jégudvar rúnával jelöltje

Faműves – A Földudvar rúnával jelöltje





Az Yggdrasilban használt nyelvből:



Veslingr (vez-lingr) – Nyomorult, gyáva alak

Valhalla (val-hal-la) – Mennyország

Thrall (thrall) – Rabszolga

Heimskr (heim-szkür) – Ostoba





Nevek



Reyna (rej-na)

Frima (fri-ma)

Svangrior (szvan-gri-or)

Brynja (brin-ja)

Rangvald (rang-vald)

– Megtaláltátok?

A szívem hevesen vert, miközben az előttem álló harcosra összpontosítottam a figyelmemet.

A mögüle hallatszó sikolyok elnyomták a válaszát. Egy éhező botorkált a harcos felé, akit vadnak és elszántnak ismertem, most mégis megriadt. A teremtménynek hiányzott a gyomra fele és az egyik karja, darabokból összefércelt testének többi részét más-más színű bőrcafatok borították. Nyitott, tátongó állkapcsából vér csorgott, üveges, élettelen szemével a harcos hatalmas fejszéjére meredt.

Árnyak jártak rövid táncot a botom körül, mielőtt az élőhalott lény felé örvénylettek, hogy teljesen elnyeljék. Egy földöntúli sikoly hallatszott, majd elhalt.

– Megtaláltátok? – ismételtem meg a kérdést határozott, kemény hangon.

– Azt hiszem, megtaláltuk, hercegem.

– Ma este kihajózunk érte. Aki hozzáér akár egy ujjal is, meghal.

– Csaltál! – Az előttem terpeszkedő testes, sörszagú férfi kinyújtotta a kezét, és miközben rám morogta a szavakat, piszkos ujjai a fekete bábum fölött tétováztak.

Felkapta a fejét, és rám meredt. A szeme vörös és kissé üveges volt a bevedelt rengeteg mézsörtől és a bortól.

– Hogy én csaltam volna? Te nem tudsz veszteni, Skegin. – Félreütöttem a kezét.

– Te pedig fura vagy! – vágott vissza, és a hajamra pillantott. Volt idő, amikor a szavai megfélemlítettek volna. Most inkább kihúztam magam, és vigyorra húzódott a szám. Felemeltem a kezem, és a hosszú rézvörös tincseimbe túrtam.

– Inkább vagyok fura, mint vesztes – mosolyogtam rá.

Igazság szerint majdnem sikerült legyőznie. Bűzlött, és ápolatlan volt a külseje, ennek ellenére ő volt az egyik legjobb játékos Felső-Krossában, az Aranyudvar palotájához legközelebb álló városban. Most viszont részegen játszott. Odinra mondom, biztos voltam benne, hogy ezt ki is fogom tudni használni.

Gúnyolódásom hallatán elsötétült a tekintete.

– Ha ilyen színű lenne a hajam, levágatnám – vicsorgott rám.

Az ő haja barna gubanc volt a fején – ugyanolyan színű, mint az összes többi emberé Yggdrasilban. Még soha senkit sem láttam az én hajszínemmel.

– Ha nem lenne hajam, akkor hogyan büszkélkedhetnék a fonatokkal, amiket ki fogok érdemelni?

A válaszom hallatán felhorkant.

– Soha nem fogod kiérdemelni a fonatokat. Ahhoz, hogy megszerezd őket, harcolnod kell. – A mellkasára csapott, közben a másik kezében tartott korsóból sört löttyintett a már amúgy is mocskos bundájára. A sörházban körülöttünk összegyűlt férfiak a mellüket csapkodva éljeneztek, majd jól meghúzták a korsóikat.

Igenis tudtam volna harcolni, de ezt nem akartam elmondani ennek az embernek. Mellesleg ahhoz, hogy valaki harc révén fonatokat szerezzen, ki kellett vívnia a klánja tiszteletét. Nekem pedig nem volt klánom. Én a palota tulajdonában álltam.

– Másképp is meg lehet szerezni a fonatokat – válaszoltam.

Szóval kellett tartanom a fickót, el kellett terelnem a figyelmét. Tudtam, hogy ha rájön, milyen könnyedén legyőzhet, hatalmas bajba kerülök. Sokkal többet tettem fel erre a játékra, mint amennyit megengedhettem magamnak.

A tekintete a csuklómra, a bőrömbe metszett, ragyogó aranyrúnára tévedt.

– Rabszolga vagy, akárcsak én. – A hangja keményebbé vált, eltűnt belőle a barátságos tréfálkozás. – Ettől a rúnától semmivel sem leszel több, mint itt bármelyik ember.

Ez igaz volt. A csuklómon ragyogó aranyrúna nem tett jobbá másoknál, viszont így értékesebb voltam tündér uraink számára.

Lassan bólintottam.

– Ebben viszont jobb vagyok nálad. – Könnyed mozdulattal a táblára mutattam. – Mit szólnál egy újabb fogadáshoz? Előbb szerzek egy fonatot, mint te.

Mély, öblös nevetés tört fel belőle. Belekortyolt az italába.

– Soha egyetlen fonatot sem fogsz kiérdemelni.

– Akkor fogadj velem! – Halvány kétkedés suhant át az arcán. Csak erre volt szükségem. – Nem akarod? – Előrehajoltam, és közben megpróbáltam figyelmen kívül hagyni a belőle áradó förtelmes bűzt és a sörszagot. – Félsz, hogy nyerek, Skegin?

Az arcára kiülő kétséget harag váltotta fel, ebből tudtam, hogy elértem nála, amit akartam. A rozoga szék, amin ült, hátrabillent, ahogy támolyogva felállt.

– Te a tündérekkel vagy! Te rézvörös hajú boszorkány, azt hiszed, elhagyhatod a palotát, és úgy bánhatsz velünk, harcosokkal, mint a csizmádra ragadt szarral? Ugyanolyan megátalkodott vagy, mint ők! – sziszegte.

Uralkodtam az arcizmaimon: eltökéltem magamban, hogy nem mutatok ki semmiféle érzelmet.

Végül is igaza van – üvöltött rám a lelkiismeretem. Megengedtem az Aranyudvar kapzsi, kegyetlen, erőszakos tündéreinek, hogy az egész fajommal rabszolgaként bánjanak.

Nyugalmat színlelve ülve maradtam, és közönyösen megvontam a vállam.

– Túl ostoba vagy ahhoz, hogy megnyerd ezt a játékot, és túl gyáva ahhoz, hogy ráállj a fogadásra. – Felgyorsult a szívverésem, mert tudtam, hogy erre mi lesz a válasz. – Őszintén szólva még a legtöbb kisgyerek is okosabb nálad. A csizmámra ragadt szar is tökéletes kihívód lehetne. Veslingr vagy?

Düh torzította el az arcát, ahogy a fejéhez vágtam az ősi sértést.

A kapzsi tündérekkel ellentétben az Aranyudvarban élő emberek továbbra is értékelték mindazt, amit Odin évszázadokkal korábban meghonosított itt: a bátorságot, a becsületet és a tudást. Ha akadt egy módja annak, amivel fel lehetett bosszantani az Aranyudvarban élő embereket, az pontosan az volt, ha gyávasággal vagy ostobasággal vádolták meg őket.

Skegin rúgott egyet előre, a játéktábla a mellettünk lévő asztal felé repült.

Átjárt a győzelem érzése.

– Ezek szerint feladod – állapítottam meg, és gyorsan felálltam a helyemről. Épphogy csak sikerült elhajolnom az ütése elől. Majdnem egy fejjel volt magasabb nálam, és nem célzott jól, így könnyedén kitértem előle.

Gurgulázó üvöltés szakadt ki belőle, és ügyetlenül megpróbált valamit kihúzni a bőrövéből, de a vastag bundája miatt nem járt sikerrel.

Így megkockáztattam, hogy hátat fordítsak neki. A mögöttünk lévő asztalnál ülő fogadómester felé nyújtottam a kezemet.

– Kérem a nyereményemet.

A fiatal, csendes férfi félénken pillantott fel rám.

– Ez szép volt, Reyna – ismerte el. – Pedig nem álltál túl jól.

Pontosan tudta, mit csináltam. Rámosolyogtam, ő pedig átnyújtott egy kis zacskó csilingelő érmét – éppen akkor, amikor Skegin ismét felüvöltött. Még időben fordultam meg ahhoz, hogy lássam, amint egy kis fejszét húz ki az övéből, és célba veszi vele a fejemet.

Futólag intettem neki, még egyszer elmosolyodtam, aztán rohanni kezdtem.

A futás talán nem túl bátor, de Odinra esküszöm, igencsak bölcs megoldás.

Nem hoztam magammal pajzsot, és csak pamutruhát viseltem, meg pár bőrholmit – nem voltam abban a helyzetben, hogy meg tudjam védeni magam. Mellesleg megszereztem a pénzt, amiért elhagytam a palotát.

Elfutottam a lármás iszogatók mellett, kiszaladtam a sörház ajtaján, és egy pillanatra sem álltam meg, felrohantam a palota felé vezető, aranyköves ösvényen.

Tudtam, hogy nem fog követni. Ahhoz túl részeg volt, és hamarosan úgyis talál valaki mást, akivel megküzdhet. Yggdrasilban ez már csak így megy. Ivás. Verekedés. Baszás. Aztán ugyanez elölről.

Legalábbis az emberek városaiban ez a bevett szokás. A tündérek is isznak, verekszenek, kefélnek, de a sors szerelmére, ők valahogy mégis teljesen másképp csinálják!

A csillogó Aranyudvar palotájára pillantottam, miközben felfelé rohantam. A tündérek az udvar közepén kiemelkedő oromra építették az otthonukat, amely így az alant elterülő falvak és városok fölé magasodott.

Több mint húsz, színtiszta aranyból készült torony emelkedett ki fenségesen a gyönyörű, többszintes udvarból, aranyozott faragványokkal és csillogó lépcsősorokkal körbeölelve, csodálatos ólomüveg ablakokkal teleszórva, amelyek az Aranyudvar többi részének csillogó arany fényét tükrözték vissza.

Elvileg lélegzetelállító volt.

Számomra nem.

Én a legelőkelőbb börtönt láttam benne, amit egy magamfajta lány csakis gyűlölhetett. Egy csillogó hurkot a nyakam körül, amely kiszorítja belőlem az életet.

A palota kapujánál álló őrök nem is vették a fáradságot, hogy megállítsanak, amikor elfutottam mellettük. A rézvörös hajam elárulta, ki vagyok, és a rendszeresen nekik juttatott kenőpénz miatt többnyire átengedtek.

Remény szikrázott fel bennem. Az erszényemben lapuló új szerzeményemmel végre elég pénzem lett ahhoz, hogy kijuthassak az Aranyudvarból.

Elég ahhoz, hogy megvásároljam a szabadságomat.

Mindig ugyanazok a gyötrő kétségek furakodtak be az elmémbe Kara hangján: Reyna, nem hagyhatod el az Aranyudvart! Rúnával jelölt vagy – minden más udvar megpróbálna végezni veled!

De ha úgy töltöd az életedet, hogy kapzsi, gonosz tündérek megaláznak, kihasználnak, vernek, akkor a halál mint lehetőség veszít valamennyit rémisztő voltából.

Nem mintha meg akartam volna halni, ilyesmiről szó sem volt.

Az Aranyudvaron túl rám leselkedő veszélyek azonban az utóbbi években más fényben kezdtek feltűnni: mindaz, amitől korábban rettegtem, ami engedelmességre kényszerített, és még mindig félelemben tartotta a gondjaimra bízott Karát, már nem tűnt olyan borzalmasnak, mint régebben. Igen, az Aranyudvar védelmet nyújtott. De mégis milyen áron?

Az Árnyékudvarról szóló történeteket hallva mindig kirázott a hideg, ám úgy gondoltam, csak tudnék egy olyan helyet találni a másik három udvar valamelyikében, ahol szabad lehetnék.

Végigszáguldottam a teraszos kertekbe vájt hatalmas lépcsőfokok csillogó burkolatán, míg végül feljutottam arra a szintre, ahol néhány alacsonyabb rendű tündér udvaronc lakott. Itt működött az aranyműhely. A fejem fölött az ég felé törő aranytornyok olyan vibráló ragyogást árasztottak magukból, mint a prizmák. Minden lépésemre fénysugarak verődtek vissza innen-onnan.

A kezemmel védve a szememet az aranyfalak csillogásától, dühös pillantást vetettem a két szinttel feljebb álló palota főkapujára, majd beléptem a rabszolgák bejáratán. Lelassítottam a lépteimet, hogy a lehető legkisebb feltűnést keltve haladjak át a csillogó csarnokon. Néhány udvaronc közönyös pillantást vetett rám, miközben a rabszolgák félreeső lakhelye felé tartottam.

Amikor megérkeztem a műhelyhez, ahol laktam és dolgoztam, az őr rám nézett. A nő arcának mindkét oldalán kék színű harci festés virított, barna haját számos tincsbe fonta, ami azt jelezte, hogy ember létére is nagyra becsült harcos. Ennek ellenére ő is az alantasak közé tartozott. Egy ember, aki rabszolga.

– Hol voltál?

Mogorván odavetett szavaival azonnal felidegesített.

– A férjednél.

Mielőtt reagálhattam volna, a lándzsája végével gyomorszájon vágott.

– Szánalmas vagy. Csodabogár! – sziszegte.

– Hát persze. Viszont nálad jobb vagyok az ágyban. A férjed szerint legalábbis – válaszoltam, és a gyomromat átjáró fájdalom ellenére megpróbáltam talpon maradni.

Igazság szerint az ezen a területen szerzett szerény és nem különösebben kellemes tapasztalataim alapján nem tűnt túl valószínűnek, hogy bárkinél is jobb lehetek az ágyban. És soha nem feküdnék le egy másik nő férjével. De ezt az őr persze nem tudta.

Felém lépett, szemében rosszindulatú fény villant.

– Várnak a nagyteremben.

Mintha jéghideg víz csorgott volna végig a nyakamon, félelem hasított belém.

– A nagyteremben?

Nem sikerült lepleznem az aggodalmamat. Az őr mosolya még szélesebb lett.

– Igen. Lord Orm ma választ, és tudod, mi történt? Az utolsó néhány szerencsés közé tartozol.

Összeszorult a gyomrom, a pulzusom a fülemben lüktetett.

Lhoris már korábban figyelmeztetett, hogy ez megtörténhet. A mentorom szólt, hogy húzzam meg magam, ne vonjam magamra a figyelmet.

Szóval nem sikerült.

Yggdrasilban számos rosszabb sors létezett a halálnál.

Egy végtelenül hosszú élet az Aranyudvar legkegyetlenebb urának ágyasaként? Ennél szörnyűbbet nem is tudtam elképzelni – azonkívül, hogy az éhezők széttépnek és felfalnak.

Vettem egy mély levegőt, lehunytam a szemem, majd elszámoltam tízig.

Talán nem engem választ. Hátha nem engem választ.

Öten sorakoztunk fel a boltíves, aranyozott ablakok előtt a nagyteremben, a trónusokhoz vezető szőnyegen.

Futó pillantást vetettem a másik négy lányra, akik velem együtt álltak a szőnyegen. Ketten sokkal fiatalabbnak tűntek nálam, és nagyon csinosak voltak. A harmadik nő sokkal idősebbnek látszott, és kimondottan gyönyörű volt. Az utolsó lány velem egykorú lehetett, tetőtől talpig kék harci festék és szőrme borította, bőrének szabadon hagyott felületén hegek fehérlettek. Elkapta a tekintetemet, rám vicsorította a fogát, majd kiköpött a csodálatosan szőtt aranyszőnyegre.

A szám kis híján dacos mosolyra húzódott, de időben észbe kaptam, és uralkodtam magamon. Hangos reccsenés hallatszott, és a lány arca eltorzult a fájdalomtól. A mögötte álló rabszolgamester suhintott egyet a korbácsával.

– Egy nap sikítani fogsz attól, amit veled teszek – sziszegte a férfi. A lány összeszorította az ajkait, miközben az egyik fiatalabb rabszolga nyöszörögni kezdett, és idegesen a saját rabszolgamesterére pillantott. A mögötte álló, nagydarab férfi gúnyosan elmosolyodott, ám nem mozdult meg.

Mind az öten, akik ott álltunk, rabszolgák voltunk. Az Aranyudvar tündéreinek emberi rabszolgái. És mind az ötünkben volt valami, amit az udvar egyik leghatalmasabb, így leggazdagabb ura magának akart. Végigpillantottam a többi lány csuklóján, és összeszorult a gyomrom, amikor megbizonyosodtam arról, amit voltaképpen már addig is tudtam.

Egyikük sem volt rúnával jelölt. Ez azt jelentette, hogy egyikük sem olyan értékes, mint én.

Yggdrasil tündérei csak a Vald-botok segítségével tudták gyakorolni förtelmes mágiájukat. Keserűen néztem le a csuklóm belső oldalán ragyogó, szögletes szimbólumra. Ugyanez a minta nagyobb változatban a lapockáim között is látható volt. Ez a jelölés egyértelművé tette, hogy aranyosztó vagyok. Az a ritka ember, aki varázsbotokat tud készíteni az Aranyudvar tündérei számára.

Egy udvarhölgy suhant el mellettünk a kísérőjével; finom, hímzett ruhájából és hosszú szőke hajfonataiból ítélve tündér volt.

– Úrnőm, értesült már a legutóbbi rajtaütésekről a külső falvakban? – kérdezte halkan a kísérő. – Az emberek több klánját kiirtották.

A nő ajka mosolyra húzódott, a hajába tűzött apró aranygyöngyök megcsillantak, miközben megrázta a fejét.

– Az Árnyékudvar hatalmáról szóló történetek igencsak túlzóak – felelte. – Pedig ők egyszerűen csak barbárok. Ha oda is lett néhány emberklán, az nem túl nagy veszteség. – Felszegte az állát, egy pillantással végigmért, majd elhaladt mellettem, hogy csatlakozzon a többi suttogva pletykáló udvaronchoz, akik azért jelentek meg, hogy felsorakozva a folyosókon végignézzék, ahogy az uruk kiválasztja az új ágyasát, akit aztán magához láncol.

Alig tudtam megállni, hogy ne vicsorogjak. Bizonyos szempontból viszont azt reméltem, hogy a gonosz tündérnőnek igaza van. Gyerekkoromban folyton rémtörténeteket hallgattam arról, hogy az Árnyékudvar miként használja fel telepatikus erejét a rabszolgái mentális kínzására, hogyan mossa át az agyukat, arra kényszerítve őket, hogy megöljék a saját szeretteiket, és hogyan veszik rá őket, hogy koromsötét kazamatákban éljenek, amelyek tele vannak a lemészároltak oszladozó holttesteivel. A félelemben tartás és az őrületbe kergetés volt az Árnyékudvar specialitása, ezeket hihetetlen könyörtelenséggel használta mások ellen.

Elmormoltam egy rövid hálaimát Freyához, hogy az Árnyékudvar rajtaütései során megölt embereknek legalább ezt a megpróbáltatást nem kellett elviselniük, és a gyors halál áldásában részesülhettek.

Ekkor a csarnok ajtaja hangos dörrenéssel kitárult.

Lord Orm végigsétált a szőnyegen, jégkék szemével mindannyiunkra vetett egy-egy pillantást. Tagadhatatlanul lenyűgöző látványt nyújtott fakó, csontszínű bőrével, magas arccsontjával, tökéletes, hegyes fülével. Sokkal finomabb öltözéket viselt, mint a jelen lévő udvaroncok. Míg ők fűzőt és szoknyát vagy finom bőrből készült, harcosokhoz illő ruhákat vettek fel, Lord Orm fehér köntöst öltött magára. Az anyagot aranycsipke szegélyezte, így járás közben valósággal ragyogott.

Vékony, sápadt ajka egyszerre kéjes és gúnyos vigyorra húzódott, amikor meglátta a harcosnőt.

– Valóban gyönyörű látvány egy térdeplő ember. – A terem csöndjébe hasító magas, éles hangjára a negédesen mosolygó udvaroncok kuncogni kezdtek.

A harcosnő felnézett rá, szemében düh izzott.

– Nem azért harcoltam Odinért, hogy a kibaszott játékszered legyek – köpte a szavakat.

Gonosz szikra villant Lord Orm szemében. Még erősebben szorította a kezében tartott botot – aminek a látványától tehetetlen, bűntudattal vegyes harag áradt szét a testemben. Felismertem a botot. Hat hónapnyi munkám eredménye volt.

– A játékszerek gyerekeknek valók – szólalt meg halkan. – Én felnőtt férfi vagyok, és erről a hálószobámba belépve meg is bizonyosodhatsz. – Émelyítő mosolyt küldött a nő felé. – Azt hiszem, rájössz majd, hogy a harc, amit életed során vívtál, jól felkészített arra, amit a leendő ágyasomnak tartogatok. Szükségem van egy nőre, egy… erős nőre.

Áldott Odin, szinte bármit megtettem volna azért, hogy ne láncoljanak hozzá ehhez a férfihoz, és a harcosnő sem szolgált rá jobban erre a sorsra, mint én.

A legtöbbek szerint Yggdrasil Öt Udvara közül az Aranyudvar volt a legkívánatosabb lakóhely. Ez volt a leghatalmasabb, a leggazdagabb és a legszebb mind közül.

Valójában azonban az Aranyudvart semmi más nem táplálta, csakis a kapzsiság. Az ősi Odin isten által hirdetett elvek semmivé lettek, a tudás többé nem jelentett értéket a gazdagsághoz és a mágiához képest.

A botjaik az arany által adtak nekik varázserőt, ezért akármilyen messzire elmentek a megszerzéséért, és közben valódi szörnyetegekké váltak.

Gyönyörű, ragyogó, kegyetlen szörnyetegekké.

Lord Ormot tartották az egyik legelvetemültebb aranytündérnek. A palotában köztudott volt, hogy két korábbi ágyasa is az ő kezétől halt meg. A részletek soha nem kerültek napvilágra, de számtalan pletyka keringett az esetekről, és engem mindegyiktől a rosszullét kerülgetett.

– Vetkőzzetek le! Mindannyian! – Lord Orm körbepördült, miközben elvakkantotta a parancsot. Összeszorított fogakkal nyúltam a csípőm felé, hogy kioldjam a bőrpántot.

Nekem engedélyezték, hogy nadrágban és bőrruhában dolgozzak, de az Aranyudvar legtöbb női rabszolgája kénytelen volt hitvány ruhákat, vékonyka szoknyát viselni.

Ops/images/img3.jpg





Ops/images/cover.jpg
COHURTor
?\AVE'NS AND

b ", o I N
~ St BHOLLOK
4 PSR Es ROMLAS
il \} Nl i‘ |
WAL

CELIZARAINE





Ops/images/img2.jpg
’—(’s,u,-’-’-’-

VDEDEIED EIESEIETED ¢

A L e s,
——— \‘ARNYékuDVAR') (.\}

AZ )
:.‘)
o

{* ARANYUDVAR ‘!






Ops/images/img1.jpg





